title: Euroopan parlamentin ja neuvoston direktiivi (EU) 2021/1233, annettu 14 päivänä heinäkuuta 2021, direktiivin (EU) 2017/2397 muuttamisesta kolmannen maan todistusten tunnustamista koskevien siirtymätoimenpiteiden osalta (ETA:n kannalta merkityksellinen teksti)

text:
                  30.7.2021

                  FI

                  Euroopan unionin virallinen lehti

                  L 274/52

         EUROOPAN PARLAMENTIN JA NEUVOSTON DIREKTIIVI (EU) 2021/1233,
         annettu 14 päivänä heinäkuuta 2021,
         direktiivin (EU) 2017/2397 muuttamisesta kolmannen maan todistusten tunnustamista koskevien siirtymätoimenpiteiden osalta
         (ETA:n kannalta merkityksellinen teksti)
         EUROOPAN PARLAMENTTI JA EUROOPAN UNIONIN NEUVOSTO, jotka
         ottavat huomioon Euroopan unionin toiminnasta tehdyn sopimuksen ja erityisesti sen 91 artiklan 1 kohdan,
         ottavat huomioon Euroopan komission ehdotuksen,
         sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
         ottavat huomioon Euroopan talous- ja sosiaalikomitean lausunnon (1),
         ovat kuulleet alueiden komiteaa,
         noudattavat tavallista lainsäätämisjärjestystä (2),
         sekä katsovat seuraavaa:

                     (1)

                     Euroopan parlamentin ja neuvoston direktiivissä (EU) 2017/2397 (3) vahvistetaan siirtymätoimenpiteet, joilla varmistetaan ennen direktiivin kansallisen lainsäädännön osaksi saattamisen määräajan päättymistä myönnettyjen pätevyyskirjojen, meripalvelukirjojen ja laivapäiväkirjojen voimassaolon jatkuminen ja annetaan ammattitaitoisille miehistön jäsenille kohtuullinen aika hakea unionin pätevyyskirjaa tai muuta vastaavaksi tunnustettua todistusta. Neuvoston direktiivin 96/50/EY (4) 1 artiklan 5 kohdassa tarkoitettuja Reinin purjehduslupia lukuun ottamatta kyseisiä siirtymätoimenpiteitä ei kuitenkaan sovelleta sellaisten kolmansien maiden myöntämiin pätevyyskirjoihin, meripalvelukirjoihin ja laivapäiväkirjoihin, jotka jäsenvaltiot tällä hetkellä tunnustavat ennen direktiivin (EU) 2017/2397 voimaantuloa sovellettavien kansallisten vaatimustensa tai kansainvälisten sopimusten mukaisesti.

                     (2)

                     Direktiivin (EU) 2017/2397 10 artiklan 3, 4 ja 5 kohdassa säädetään kolmannen maan viranomaisten myöntämien pätevyyskirjojen, meripalvelukirjojen tai laivapäiväkirjojen tunnustamista koskevasta menettelystä ja tunnustamisen edellytyksistä.

                     (3)

                     Koska kolmannen maan asiakirjojen tunnustamismenettely perustuu pyynnön esittäneen kolmannen maan sertifiointijärjestelmien arviointiin, jonka tarkoituksena on määritellä, sovelletaanko pyynnössä mainittujen pätevyyskirjojen, meripalvelukirjojen tai laivapäiväkirjojen myöntämiseen direktiivissä (EU) 2017/2397 säädettyjä vaatimuksia vastaavia vaatimuksia, on epätodennäköistä, että tunnustamismenettely saadaan päätökseen ennen 17 päivää tammikuuta 2022.

                     (4)

                     Jotta varmistetaan sujuva siirtyminen direktiivin (EU) 2017/2397 10 artiklassa säädettyyn kolmannen maan asiakirjojen tunnustamisjärjestelmään, on tarpeen säätää tarvittavista siirtymätoimenpiteistä, joilla annetaan kolmansille maille riittävästi aikaa mukauttaa vaatimuksensa direktiivissä säädettyihin vaatimuksiin sekä komissiolle mahdollisuus arvioida kolmansien maiden sertifiointijärjestelmät ja tarvittaessa antaa mainitun direktiivin 10 artiklan 5 kohdan mukainen täytäntöönpanosäädös. Kyseisillä toimenpiteillä varmistettaisiin myös oikeusvarmuus sisävesiliikenteen alalla toimiville yksityishenkilöille ja talouden toimijoille. Kyseiset tavoitteet huomioon ottaen on aiheellista vahvistaa kyseisten siirtymätoimenpiteiden soveltamisalaan kuuluville kolmannen maan asiakirjoille määräaika suhteessa siihen määräaikaan, jonka kuluessa mainittu direktiivi on saatettava osaksi kansallista lainsäädäntöä, kahdella vuodella pidennettynä.

                     (5)

                     Jotta varmistettaisiin johdonmukaisuus jäsenvaltioihin direktiivin (EU) 2017/2397 38 artiklan nojalla sovellettavien siirtymätoimenpiteiden kanssa, kolmansien maiden myöntämiin ja jäsenvaltioiden tunnustamiin pätevyyskirjoihin, meripalvelukirjoihin ja laivapäiväkirjoihin sovellettavia siirtymätoimenpiteitä ei pitäisi soveltaa enää 17 päivän tammikuuta 2032 jälkeen. Lisäksi tällaisten pätevyyskirjojen, meripalvelukirjojen ja laivapäiväkirjojen tunnustaminen olisi rajoitettava koskemaan ainoastaan asianomaisessa jäsenvaltiossa sijaitsevia unionin sisävesiväyliä.

                     (6)

                     Jotta varmistettaisiin johdonmukaisuus jäsenvaltioiden myöntämiin pätevyyskirjoihin sovellettavien siirtymätoimenpiteiden kanssa, on aiheellista selventää kolmannen maan todistusten osalta, että direktiivin (EU) 2017/2397 10 artiklan 3 kohdassa tarkoitetut vaatimukset kattavat myös kyseisen direktiivin 38 artiklan 1 ja 3 kohdassa säädetyt nykyisten todistusten vaihtoa koskevat vaatimukset.

                     (7)

                     Sen vuoksi direktiivi (EU) 2017/2397 olisi muutettava tämän mukaisesti, jotta sisävesiliikenteen yritykset ja työntekijät saisivat oikeudellisen selkeyden ja varmuuden.

                     (8)

                     Direktiivin (EU) 2017/2397 39 artiklan 4 kohdan mukaisesti jäsenvaltiot, joissa sisävesiliikenne ei ole teknisesti mahdollista, eivät ole velvollisia saattamaan kyseistä direktiiviä osaksi kansallista lainsäädäntöään. Kyseistä poikkeusta olisi soveltuvin osin sovellettava tähän direktiiviin.

                     (9)

                     Jäsenvaltiot eivät voi riittävällä tavalla saavuttaa tämän direktiivin tavoitetta eli kolmannen maan todistusten tunnustamista koskevien siirtymätoimenpiteiden vahvistamista, vaan se voidaan laajuutensa ja vaikutustensa vuoksi saavuttaa paremmin unionin tasolla. Sen vuoksi unioni voi toteuttaa toimenpiteitä Euroopan unionista tehdyn sopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä direktiivissä ei ylitetä sitä, mikä on tarpeen näiden tavoitteiden saavuttamiseksi.

                     (10)

                     Jotta jäsenvaltiot voisivat viipymättä saattaa tässä direktiivissä tarkoitetut toimenpiteet osaksi kansallista lainsäädäntöään, sen olisi tultava voimaan sitä päivää seuraavana päivänä, jona se julkaistaan Euroopan unionin virallisessa lehdessä,

               OVAT HYVÄKSYNEET TÄMÄN DIREKTIIVIN:

            1 artikla
            Muutetaan direktiivi (EU) 2017/2397 seuraavasti:

                        1)

                        Korvataan 10 artiklan 3 kohta seuraavasti:

                           ”3.   Kaikki pätevyyskirjat, meripalvelukirjat tai laivapäiväkirjat, jotka on myönnetty kolmannen maan sellaisten kansallisten sääntöjen mukaisesti, joissa säädetään tämän direktiivin vaatimuksia vastaavista vaatimuksista, mukaan lukien 38 artiklan 1 ja 3 kohdassa vahvistetut vaatimukset, ovat voimassa kaikilla unionin sisävesiväylillä edellyttäen, että tämän artiklan 4 ja 5 kohdassa säädettyä menettelyä ja edellytyksiä noudatetaan, sanotun kuitenkaan rajoittamatta tämän artiklan 2 kohdan soveltamista.”

                        2)

                        Lisätään 38 artiklaan kohta seuraavasti:

                           ”7.   Jäsenvaltiot voivat 17 päivään tammikuuta 2032 asti edelleen tunnustaa ennen 16 päivää tammikuuta 2018 sovellettavien kansallisten vaatimustensa tai kansainvälisten sopimusten perusteella pätevyyskirjat, meripalvelukirjat ja laivapäiväkirjat, jotka kolmas maa on myöntänyt ennen 18 päivää tammikuuta 2024. Tunnustus on rajoitettava asianomaisen jäsenvaltion alueella oleviin sisävesiväyliin.”

            2 artikla

               1.   Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 17 päivänä tammikuuta 2022. Niiden on viipymättä ilmoitettava tästä komissiolle.
               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään.
               Direktiivin (EU) 2017/2397 39 artiklan 4 kohdassa säädettyä poikkeusta sovelletaan soveltuvin osin tähän artiklaan.

               2.   Jäsenvaltioiden on toimitettava tässä direktiivissä säännellyistä kysymyksistä antamansa keskeiset kansalliset säännökset kirjallisina komissiolle.

            3 artikla
            Tämä direktiivi tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

            4 artikla
            Tämä direktiivi on osoitettu kaikille jäsenvaltioille.

            Tehty Brysselissä 14 päivänä heinäkuuta 2021.

                  Euroopan parlamentin puolesta

                  Puhemies

               D. M. SASSOLI

                  Neuvoston puolesta

                  Puheenjohtaja

               A. LOGAR

            (1)  EUVL C 220, 9.6.2021, s. 87.

            (2)  Euroopan parlamentin kanta, vahvistettu 6. heinäkuuta 2021 (ei vielä julkaistu virallisessa lehdessä), ja neuvoston päätös, tehty 13. heinäkuuta 2021.

            (3)  Euroopan parlamentin ja neuvoston direktiivi (EU) 2017/2397, annettu 12 päivänä joulukuuta 2017, ammattipätevyyden tunnustamisesta sisävesiliikenteessä sekä neuvoston direktiivien 91/672/ETY ja 96/50/EY kumoamisesta (EUVL L 345, 27.12.2017, s. 53).

            (4)  Neuvoston direktiivi 96/50/EY, annettu 23 päivänä heinäkuuta 1996, sisävesiväylien tavara- ja matkustajaliikenteen kansallisten pätevyyskirjojen myöntämisperusteiden harmonisoinnista yhteisössä (EYVL L 235, 17.9.1996, s. 31).


title: Euroopan parlamentin ja neuvoston direktiivi (EU) 2022/228, annettu 16 päivänä helmikuuta 2022, direktiivin 2014/41/EU muuttamisesta sen mukauttamiseksi henkilötietojen suojaa koskeviin unionin sääntöihin

text:
                  21.2.2022

                  FI

                  Euroopan unionin virallinen lehti

                  L 39/1

         EUROOPAN PARLAMENTIN JA NEUVOSTON DIREKTIIVI (EU) 2022/228,
         annettu 16 päivänä helmikuuta 2022,
         direktiivin 2014/41/EU muuttamisesta sen mukauttamiseksi henkilötietojen suojaa koskeviin unionin sääntöihin
         EUROOPAN PARLAMENTTI JA EUROOPAN UNIONIN NEUVOSTO, jotka
         ottavat huomioon Euroopan unionin toiminnasta tehdyn sopimuksen ja erityisesti sen 16 artiklan 2 kohdan,
         ottavat huomioon Euroopan komission ehdotuksen,
         sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
         noudattavat tavallista lainsäätämisjärjestystä (1),
         sekä katsovat seuraavaa:

                     (1)

                     Euroopan parlamentin ja neuvoston direktiivin (EU) 2016/680 (2) 62 artiklan 6 kohdan nojalla komissio tarkastelee unionin hyväksymiä säädöksiä, jotka ovat muita kuin mainittu direktiivi ja joilla säännellään toimivaltaisten viranomaisten suorittamaa henkilötietojen käsittelyä mainitun direktiivin 1 artiklan 1 kohdassa säädettyjä tarkoituksia varten. Tämän tarkastelun tarkoituksena on arvioida tarvetta yhdenmukaistaa kyseiset säädökset mainitun direktiivin kanssa ja tehdä tarvittaessa tarpeelliset ehdotukset niiden muuttamiseksi, jotta voidaan varmistaa johdonmukainen lähestymistapa henkilötietojen suojaan mainitun direktiivin soveltamisalan puitteissa. Tämän tarkastelun perusteella Euroopan parlamentin ja neuvoston direktiivi 2014/41/EU (3) on yksi muutettavista säädöksistä.

                     (2)

                     Direktiivin 2014/41/EU nojalla tapahtuvaan henkilötietojen käsittelyyn kuuluu asiaankuuluvien tietojen käsittelyä, vaihtoa ja myöhempää käyttöä Euroopan unionin toiminnasta tehdyn sopimuksen 82 artiklassa määrättyihin tarkoituksiin. Johdonmukaisuuden ja henkilötietojen tehokkaan suojan varmistamiseksi direktiivin 2014/41/EU nojalla tapahtuvassa henkilötietojen käsittelyssä olisi noudatettava direktiiviä (EU) 2016/680 silloin, kun tuota jälkimmäistä direktiiviä sovelletaan. Kun kyse on henkilötietojen käsittelystä, joka liittyy direktiivin 2014/41/EU 4 artiklan b, c ja d alakohdassa tarkoitettuihin menettelyihin – jolloin direktiiviä (EU) 2016/680 ei sovelleta – sovelletaan Euroopan parlamentin ja neuvoston asetusta (EU) 2016/679 (4).

                     (3)

                     Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta tehdyssä pöytäkirjassa N:o 21 olevien 1 ja 2 artiklan sekä 4 a artiklan 1 kohdan mukaisesti Irlanti ei osallistu tämän direktiivin hyväksymiseen, direktiivi ei sido Irlantia eikä sitä sovelleta Irlantiin, sanotun kuitenkaan rajoittamatta mainitun pöytäkirjan 4 artiklan soveltamista.

                     (4)

                     Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1, 2 ja 2 a artiklan mukaisesti Tanska ei osallistu tämän direktiivin hyväksymiseen, direktiivi ei sido Tanskaa eikä sitä sovelleta Tanskaan.

                     (5)

                     Euroopan tietosuojavaltuutettua on kuultu Euroopan parlamentin ja neuvoston asetuksen (EU) 2018/1725 (5) 42 artiklan 1 kohdan mukaisesti, ja hän on antanut lausunnon 10 päivänä maaliskuuta 2021.

                     (6)

                     Direktiivi 2014/41/EU olisi sen vuoksi muutettava vastaavasti,

               OVAT HYVÄKSYNEET TÄMÄN DIREKTIIVIN:

            1 artikla
            Direktiivin 2014/41/EU muuttaminen
            Kumotaan direktiivin 2014/41/EU 20 artikla.

            2 artikla
            Saattaminen osaksi kansallista lainsäädäntöä

               1.   Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 14 päivänä maaliskuuta 2023. Niiden on viipymättä ilmoitettava tästä komissiolle.
               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään.

               2.   Jäsenvaltioiden on toimitettava tässä direktiivissä säännellyistä kysymyksistä antamansa kansalliset säännökset kirjallisina komissiolle.

            3 artikla
            Voimaantulo
            Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            4 artikla
            Osoitus
            Tämä direktiivi on osoitettu jäsenvaltioille perussopimusten mukaisesti.

            Tehty Strasbourgissa 16 päivänä helmikuuta 2022.

                  Euroopan parlamentin puolesta

                  Puhemies

               R. METSOLA

                  Neuvoston puolesta

                  Puheenjohtaja

               C. BEAUNE

            (1)  Euroopan parlamentin kanta, vahvistettu 14. joulukuuta 2021 (ei vielä julkaistu virallisessa lehdessä), ja neuvoston päätös, tehty 25. tammikuuta 2022.

            (2)  Euroopan parlamentin ja neuvoston direktiivi (EU) 2016/680, annettu 27 päivänä huhtikuuta 2016, luonnollisten henkilöiden suojelusta toimivaltaisten viranomaisten suorittamassa henkilötietojen käsittelyssä rikosten ennalta estämistä, tutkimista, paljastamista tai rikoksiin liittyviä syytetoimia tai rikosoikeudellisten seuraamusten täytäntöönpanoa varten sekä näiden tietojen vapaasta liikkuvuudesta ja neuvoston puitepäätöksen 2008/977/YOS kumoamisesta (EUVL L 119, 4.5.2016, s. 89).

            (3)  Euroopan parlamentin ja neuvoston direktiivi 2014/41/EU, annettu 3 päivänä huhtikuuta 2014, rikosasioita koskevasta eurooppalaisesta tutkintamääräyksestä (EUVL L 130, 1.5.2014, s. 1).

            (4)  Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1).

            (5)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).


title: Komission täytäntöönpanodirektiivi (EU) 2021/1927, annettu 5 päivänä marraskuuta 2021, neuvoston direktiivin 66/402/ETY liitteiden I ja II muuttamisesta sytoplasmisen hedesteriliteetin avulla tuotettuja hybridivehnän siemeniä koskevien vaatimusten osalta (ETA:n kannalta merkityksellinen teksti)

text:
                  8.11.2021

                  FI

                  Euroopan unionin virallinen lehti

                  L 393/13

         KOMISSION TÄYTÄNTÖÖNPANODIREKTIIVI (EU) 2021/1927,
         annettu 5 päivänä marraskuuta 2021,
         neuvoston direktiivin 66/402/ETY liitteiden I ja II muuttamisesta sytoplasmisen hedesteriliteetin avulla tuotettuja hybridivehnän siemeniä koskevien vaatimusten osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon viljakasvien siementen pitämisestä kaupan 14 päivänä kesäkuuta 1966 annetun neuvoston direktiivin 66/402/ETY (1) ja erityisesti sen 21 b artiklan,
         sekä katsoo seuraavaa:

                     (1)

                     Direktiivissä 66/402/ETY vahvistetaan viljakasvien siementen tuotantoa ja kaupan pitämistä unionissa koskevat säännöt. Hybridivehnän siementen osalta ainoat kyseisessä direktiivissä säädetyt hybridisiementen tuotantomenetelmät ovat suora risteytys ja kemiallinen hybridisaatio.

                     (2)

                     Viime vuosina sytoplasminen hedesteriliteetti, jäljempänä ’CMS’, on kuitenkin hyväksytty maailmanlaajuisesti jalostustekniikaksi viljakasvien siemenlajikkeiden hybridien tuotannossa. Ohran osalta on jo voimassa CMS-tuotantotekniikkaa koskevia sääntöjä, sillä hybridisiementen tuotanto CMS-tekniikalla otettiin käyttöön useita vuosia sitten.

                     (3)

                     Ohra ja vehnä ovat luonteeltaan itsepölyttäviä, ja niitä tuotetaan seosviljelyssä. Kun otetaan huomioon ohran ja vehnän hybridien siementen tuotannon tekniset yhtäläisyydet ja hybridisiementen käyttäjien tarpeet, on aiheellista vahvistaa hybridivehnän siemenille ohrahybridien siemeniin sovellettavia edellytyksiä vastaavat edellytykset. Kokemukset osoittavat, että hybridivehnän, kuten Triticum aestivum subsp. aestivum, Triticum turgidum subsp. durum ja Triticum aestivum subsp. spelta, pellolla käytetty erityinen seosviljelyjärjestelmä sekä kukinnan aikaisiin sääoloihin liittyvät riskit edellyttävät lajikepuhtausvaatimuksen alentamista CMS-tekniikan käytön yhteydessä 85 prosenttiin, jotta siementuotanto olisi vakaata epäsuotuisammissakin sääoloissa. Siksi CMS-tekniikalla tuotetuille hybridivehnän siemenille on asianmukaista sallia alhaisempi lajikepuhtaus kuin muille siemenhybrideille.

                     (4)

                     Muista CMS-tekniikalla tuotetuista siemenistä saadut kokemukset osoittavat, että uuden tuotantojärjestelmän alussa on tärkeää testata voimassa olevia teknisiä vaatimuksia. Sen vuoksi lajikkeita koskevia vaatimuksia olisi sovellettava väliaikaisesti 31 päivään elokuuta 2029, jotta jalostajat voivat mukauttaa hybridivehnän tuotantoa seosjärjestelmässä. Tällainen lähestymistapa on tarpeen, jotta voidaan minimoida tuotantojärjestelmään mahdollisesti liittyvät riskit ja tarjota viljelijöille uudentyyppisiä vehnälajikkeita. Kyseisen määräajan pitäisi olla riittävä, jotta jalostajat ja varmentavat viranomaiset voivat saada tarvittavat tiedot vehnähybridisiementen tuotantoa koskevien teknisten vaatimusten soveltamiseksi ja tarkistaa kyseisiä vaatimuksia.

                     (5)

                     Jotta komissio ja jäsenvaltiot saisivat riittävästi tietoa CMS-tekniikan soveltamisesta ja jotta asianomaisia sääntöjä voitaisiin tarkistaa, asiasta vastaavan varmentavan viranomaisen olisi raportoitava vuosittain 28 päivään helmikuuta 2030 saakka komissiolle ja muille jäsenvaltioille edeltävän vuoden tulokset, jotka koskevat tuotettujen hybridisiementen laatua ja riittämättömien laatuparametrien takia hylättyjen siemenerien prosenttiosuutta.

                     (6)

                     Sen vuoksi direktiivin 66/402/ETY liitteitä I ja II olisi muutettava.

                     (7)

                     Tässä direktiivissä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN DIREKTIIVIN:

            1 artikla
            Direktiivin 66/402/ETY muuttaminen
            Muutetaan direktiivin 66/402/ETY liitteet I ja II tämän direktiivin liitteen mukaisesti.

            2 artikla
            Saattaminen osaksi kansallista lainsäädäntöä

               1.   Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 31 päivänä elokuuta 2022. Niiden on viipymättä toimitettava nämä säännökset kirjallisina komissiolle.
               Jäsenvaltioiden on sovellettava näitä säännöksiä 1 päivästä syyskuuta 202231 päivään elokuuta 2029.
               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

               2.   Jäsenvaltioiden on toimitettava tässä direktiivissä säännellyistä kysymyksistä antamansa keskeiset kansalliset säännökset kirjallisina komissiolle.

            3 artikla
            Voimaantulo
            Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            4 artikla
            Osoitus
            Tämä direktiivi on osoitettu kaikille jäsenvaltioille.

            Tehty Brysselissä 5 päivänä marraskuuta 2021.

                  Komission puolesta

                  Puheenjohtaja

               Ursula VON DER LEYEN

            (1)  EYVL 125, 11.7.1966, s. 2309.

            LIITE
            Muutetaan direktiivin 66/402/ETY liitteet I ja II seuraavasti:

                        1)

                        Muutetaan liite I seuraavasti:

                                    a)

                                    Korvataan 5 kohdan ensimmäinen virke seuraavasti:
                                    ”Avena nudan, Avena sativan, Avena strigosan, Oryza sativan ja itsepölyttävän xTriticosecalen hybridien varmennettujen siementen tuottamiseen tarkoitetut kasvustot ja Hordeum vulgaren, Triticum aestivumsubsp. aestivumin, Triticum aestivumsubsp. speltan, Triticum turgidumsubsp. durumin varmennettujen siementen tuottamiseen muun tekniikan kuin sytoplasmisen hedesteriliteetin avulla tarkoitetut kasvustot;”

                                    b)

                                    Lisätään 5a ja 6 kohdan väliin kohta seuraavasti:

                                                ”5b

                                                   Triticum aestivum subsp. aestivumin, Triticum aestivum subsp. speltan, Triticum turgidum subsp. durumin hybridien perus- ja varmennettujen siementen tuottamiseen sytoplasmisen hedesteriliteetin avulla tarkoitetut kasvustot:

                                                            a)

                                                            Kasvuston etäisyyden viereisistä pölytyslähteistä, jotka voivat aiheuttaa muuta kuin toivottua vierasta pölytystä, on oltava seuraavien vaatimusten mukainen:

                                                                        Kasvusto

                                                                        Vähimmäisetäisyys

                                                                        Emiainesosan osalta perussiementen tuotannossa

                                                                        300  m

                                                                        Varmennettujen siementen tuotannossa

                                                                        25  m

                                                            b)

                                                            Kasvustolla on oltava ainesosien ominaisuuksien osalta riittävä lajiketunnistettavuus ja -puhtaus.
                                                            Kasvuston on täytettävä erityisesti seuraavat vaatimukset:

                                                                        i)

                                                                        Tyypistä selvästi poikkeavien kasvien lukumäärä saa olla enintään

                                                                                —

                                                                                0,1 prosenttia ylläpitävän ja palauttavan linjan osalta ja 0,3 prosenttia sytoplasmisen hedesteriliteetin emiainesosan osalta perussiementen tuottamiseen tarkoitetuissa kasvustoissa;

                                                                                —

                                                                                0,3 prosenttia palauttajalinjan, 0,6 prosenttia sytoplasmisen hedesteriliteetin emiainesosan osalta ja 1 prosentti, jos sytoplasmisen hedesteriliteetin emiainesosa on yksinkertainen hybridi, varmennettujen siementen tuottamiseen tarkoitetuissa kasvustoissa.

                                                                        ii)

                                                                        Emiainesosan hedesteriliteetin asteen on oltava vähintään

                                                                                —

                                                                                99,7 prosenttia perussiementen tuottamiseen tarkoitetuissa kasvustoissa;

                                                                                —

                                                                                99 prosenttia varmennettujen siementen tuottamiseen tarkoitetuissa kasvustoissa.

                                                                        iii)

                                                                        Edellä olevan i ja ii alakohdan vaatimusten täyttyminen tutkitaan virallisilla jälkitarkastuksilla.

                                                            c)

                                                            Varmennettujen siementen tuotantoon voidaan käyttää hedesteriiliä emiainesosaa ja hedeainesosaa, joka palauttaa hedelmällisyyden.

                                          Asiasta vastaavan varmentavan viranomaisen on raportoitava vuosittain 28 päivään helmikuuta mennessä komissiolle ja muille jäsenvaltioille edeltävän vuoden tulokset, kuten tuotettujen hybridisiementen määrä, viljelystarkastusten vaatimustenmukaisuus ja riittämättömien laatuparametrien takia hylättyjen siemenerien prosenttiosuus sekä hylkäämisen perustelut. Tätä raportointivelvollisuutta sovelletaan 28 päivään helmikuuta 2030.”

                        2)

                        Muutetaan liitteessä II oleva 1 kohta seuraavasti:

                                    a)

                                    Korvataan C jakso seuraavasti:

                                                ”C.

                                                      Avena nudan, Avena sativan, Avena strigosan, Hordeum vulgaren, Oryza sativan, Triticum aestivum subsp. aestivumin, Triticum aestivum subsp. speltan, Triticum turgidum subsp. durumin ja itsepölyttävän xTriticosecalen hybridit:

                                                Varmennettujen siementen luokkaan kuuluvien siementen lajikepuhtauden on oltava vähintään 90 prosenttia.
                                                Sen on oltava vähintään 85 prosenttia, kun kyseessä ovat sytoplasmisen hedesteriliteetin avulla tuotetut Hordeum vulgare, Triticum aestivum subsp. aestivum, Triticum aestivum subsp. spelta ja Triticum turgidum subsp. durum. Epäpuhtauksien, palauttajalinjaa lukuun ottamatta, määrä saa olla enintään 2 prosenttia.
                                                Vähimmäislajikepuhtaus tutkitaan näytteiden asianmukaisesta osuudesta tehtävillä virallisilla jälkitarkastuksilla.
                                                Asiasta vastaavan varmentavan viranomaisen on raportoitava vuosittain 28 päivään helmikuuta mennessä komissiolle ja muille jäsenvaltioille edeltävän vuoden tulokset, kuten tuotettujen Triticum aestivum subsp. aestivumin, Triticum aestivum subsp. speltan ja Triticum turgidum subsp. durumin hybridisiementen määrä ja riittämättömien laatuparametrien takia hylättyjen siemenerien prosenttiosuus, jälkitarkastuksen tulokset sekä hylkäämisen perustelut. Tätä raportointivelvollisuutta sovelletaan 28 päivään helmikuuta 2030.”

                                    b)

                                    Korvataan E jakson otsikko seuraavasti:

                                                ”E.

                                                   Secale cerealen hybridit ja sytoplasmisen hedesteriliteetin avulla tuotetut Hordeum vulgaren, Triticum aestivum subsp. aestivumin, Triticum aestivum subsp. speltan, Triticum turgidum subsp. durumin hybridit”.